Waisenhuset i Trondheim

Waisenhuset i Trondheim er en bygning som ligger Kongsgårdsgata 2 i Midtbyen i Trondheim, rett ved siden av Vestfronten på Nidarosdomen. Waisenhuset (Waisen, som på tysk betyr foreldreløs) er en av Trondheims eldste sosiale institusjoner, og allerede fra 1732 hadde foreldreløse barn både skoleplass og boplass her.

 Historie 
Waisenhuset i Trondheim ble opprettet som en av byens milde stiftelser allerede i 1635. Stiftelsen led for øvrig under dårlig økonomi helt til Thomas Angell testamenterte en del av sin formue til Waisenhuset i 1762. Den nåværende bygningen ble oppført i perioden 1771–1772 med Heinrich Kühnemann som arkitekt, og er en to-etasjers hovedbygning i vinkel mot sørvest med to uthus mot nord som sammen skaper et gårdsrom. 

 1825–1855: Døveskole  

Den 1. april 1825 åpnet den første døveskolen i Norge dørene. Skolen hadde fått leie lokaler i Waisenhuset og ble grunnlagt som Trondhjems Døvstummeinstitutt i 1825 og holdt da til i Waisenhuset frem til de flyttet flyttet de inn i Rødbygget i Bispegata 9b i 1855, i 1991 flyttet døveskolen til Heimdal. 

Da skolen startet hadde den bare 7 elever. Skolen hadde plass til 30 elever, og i 1828 var alle elevplassene fylt opp. Elevene gikk på skolen i fem år. Målet med undervisningen var å lære elevene et praktisk yrke så de kunne forsørge seg selv. For å klare det måtte de lære å lese og skrive. Elevene måtte også forberedes til konfirmasjonen, som fungerte som en avsluttende eksamen. Uten konfirmasjon ble man ikke regnet som voksen, og kunne verken få arbeid eller inngå ekteskap. 

 1900-tallet: ombygginger 
Uthuset nærmest Kongsgårdsgata ble ombygget til boligformål av arkitekt Wilhelm Swensen i 1949. Hovedbygningen ble ombygget senest i 1930, men fikk beholde sitt eksteriør med preg av rokokko. Fasaden mot Prinsens gate var opprinnelig skjult av et annet uthus, men kom til syne igjen (og fikk installert vinduer) på 1950-tallet da det meste av omkringliggende uthus ble revet. Leder for denne ombyggingen var arkitekt Herman Krag. 

 Dagens bruk 
Bygningen eies per 2017 av Nidaros domkirke og Vår Frue menighet, og menighetenes administrasjon har kontorer her.

Fra 2002 ble også kirkestuene gjort tilgjengelig. Disse brukes blant annet av menigheten til kirkekaffe, konfirmantarbeid samt møtevirksomhet. Kirkestuene leies også ut. 

 Litteratur 

 Eksterne lenker 

http://www.nidarosdomen.no/menighet-og-kirkelige-handlinger/om-oss 

Kategori:Byggverk i Trondheim
Kategori:Barnehjem i Norge
Kategori:Døvhet
Kategori:Heinrich Kühnemann
Kategori:Wilhelm Swensen
Kategori:Midtbyen (Trondheim)
Kategori:Byggverk fullført i 1772
Kategori:Døveskoler i Norge